ทีดีอาร์ไอห่วงหนี้รัฐพุ่งฉุดศก.
ทีดีอาร์ไอคาดเศรษฐกิจไทยปีนี้โต 5% แต่ห่วงระดับหนี้สาธารณะที่อาจเกินกรอบวินัยการคลัง หลังมีงบประมาณโครงการพิเศษเพิ่ม
25 ม.ค. 2556

ทีดีอาร์ไอคาดเศรษฐกิจไทยปีนี้โต 5% แต่ห่วงระดับหนี้สาธารณะที่อาจเกินกรอบวินัยการคลัง หลังมีงบประมาณโครงการพิเศษเพิ่ม
นายสมชัย จิตสุชน ผู้อำนวยการวิจัย ด้านการพัฒนาอย่างทั่วถึง สถาบันวิจัยเพื่อการพัฒนาประเทศไทย (ทีดีอาร์ไอ) กล่าวว่า เศรษฐกิจไทยปีนี้น่าจะมีการขยายตัวในระดับที่ดี เนื่องจากมีการฟื้นตัวของอุปสงค์ในประเทศ รวมทั้งมีการลงทุนที่ต่อเนื่องจากการซ่อมสร้างน้ำท่วมที่ยังไม่แล้วเสร็จ ทำให้เชื่อว่า ปีนี้จะเศรษฐกิจไทยจะสามารถขยายตัวได้ที่ระดับ 5% ภายใต้อัตราเงินเฟ้อที่ 2.8%
อย่างไรก็ตาม ยังมีปัจจัยเสี่ยงที่ต้องติดตาม ไม่ว่าจะเป็นเรื่องการปรับค่าแรงขั้นต่ำวันละ 300 บาททั่วประเทศ การเพิ่มประสิทธิภาพการผลิต รวมทั้งการเพิ่มขึ้นของหนี้สาธารณะ เนื่องจากปัจจุบันรัฐบาลเพิ่มงบประมาณรายจ่ายประจำเฉลี่ยปีละ 10% และมีงบพิเศษเพิ่มขึ้นมาอีกปีละ 1-2% ขณะเดียวกันรัฐยังดำเนินนโยบายลดการจัดเก็บภาษีหลายประเภท ซึ่งปัจจุบันรัฐมีรายจ่ายดอกเบี้ยจากภาระหนี้อยู่ ถึงแม้จะไม่สูง แต่ในอนาคตหากเศรษฐกิจฟื้นตัวได้ต่อเนื่อง โอกาสที่อัตราดอกเบี้ยขยับขึ้นจะมีมาก
"ระดับหนี้สาธารณะของไทยในปัจจุบันถือว่าไม่น่าห่วงหากเศรษฐกิจโตได้ที่ระดับนี้ แต่ปัญหาคือถ้ารัฐบาลมีการเพิ่มงบประมาณรายจ่ายในแต่ละปีเป็นประจำ แถมยังมีรายจ่ายในโครงการพิเศษเพิ่มขึ้นอย่างต่อเนื่องในอนาคต ช่วงปี 2556-2560 ก็มีความเสี่ยงที่ระดับหนี้สาธารณะจะเกินกรอบวินัยทางการคลังที่ระดับ 60% ของจีดีพี ถือเป็นความเสี่ยง เนื่องจากในภาวะที่เศรษฐกิจโลกยังมีความไม่แน่นอน ไทยควรมีช่องว่างในการใช้นโยบายทางการคลังเพื่อรองรับปัญหาที่อาจเกิดขึ้นจากเศรษฐกิจโลก" นายสมชัยกล่าว